
Nedlegging av Forum for utvikling av kvalitet i utdanningen, utvidelse av Læringmiljøutvalgets mandat, og NY sammensetning av utvalget 
Bakgrunn
Høsten 2005 evaluerte Nasjonalt organ for kvalitet i utdanningen (NOKUT) Universitetet i Tromsøs kvalitetssikringssystem. I intervjuet med ledelsen spurte den sakkyndige komitéen hvorfor ikke de oppgavene som i dag ivaretas av Forum for utvikling av kvalitet i utdanningen (FUK), var lagt til Læringsmiljøutvalget (LMU). Også Læringsmiljøutvalget møtte samme spørsmål. I evalueringsrapporten anbefalte komiteen at UiT vurderer om oppgaver bør overføres fra FUK til LMU. Overføring av oppgaver vil innebære at LMU får et utvidet mandat, noe som vil øke utvalgets synlighet og betydning i kvalitetssikringsarbeidet. 
Både LMU og FUK har behandlet tilrådingen fra komitéen i to omganger, først våren 2006 sist i møte 22.02.07. Begge utvalgene stiller seg positive til å utvide LMUs mandat og til å nedlegge FUK. Utvalgene mener at forutsetningen må være at de universitetspedagogiske oppgavene blir ivaretatt på en god måte. 

LMU og FUK gjorde følgende enstemmige fellesvedtak: 

1. LMU/FUK anbefaler at FUK legges ned under forutsetning av at den veiledningsfunksjonen som FUK har i forhold til de universitetspedagogiske oppgavene blir ivaretatt. 

2. LMU/FUK anbefaler at FUKs oppgaver i forbindelse med kvalitetssikring/kvalitetsutvikling av utdanningen overføres til LMU. De av FUKs oppgaver, jfr. punkt 1 i FUKs mandat, som ikke overføres til LMU, ivaretas som beskrevet i Utdanningsmeldinga for 2005-2006, kap. 10 side 44. Sikring av den universitetspedagogiske virksomheten følges for øvrig opp i egen sak.

3. LMU/FUK anbefaler at LMU får følgende mandat:


· Bidra til at første og andre ledd i lov om universitet og høyskoler § 4-3 blir gjennomført.

· Delta i planleggingen av tiltak for å sikre og videreutvikle kvaliteten i læringsmiljøet og i studiene, og følge utviklingen i spørsmål som angår studentenes sikkerhet, velferd og læringssituasjon.

· Føre tilsyn med UiTs oppfølging av "Handlingsplan for studenter med funksjonsnedsettelse".

4. For å sikre at FUKs perspektiver videreføres, må en av de ansattes representanter i Læringsmiljøutvalget ha universitetspedagogisk kompetanse. Videre anbefaler LMU/FUK at LMU utvides med to representanter, en studentrepresentant og en representant for de ansatte. 

Opprettelse av LMU og FUK - kort historikk
I 2003 ble det i § 4-3 i universitets- og høgskoleloven for første gang stilt en rekke krav til studentenes fysiske og psykiske læringsmiljø (se vedlegg 1). I samme kapittel ble det også slått fast at lærestedene skal ha et læringsmiljøutvalg, som skal bidra til at lovens bestemmelser blir gjennomført. Universitetsstyret opprettet et læringsmiljøutvalg ved UiT den 3.04.03 i sak 17-03. Utvalget fikk følgende mandat:

· Bidra til at første og andre ledd i lov om universitet og høyskoler § 4-3 blir gjennomført.
· Delta i planleggingen av tiltak vedrørende læringsmiljø, og følge utviklingen i spørsmål som angår studentenes sikkerhet og velferd.

· Føre tilsyn med UiTs oppfølging av "Handlingsplan for studenter med funksjonsnedsettelse".


Læringsmiljøutvalget fikk følgende sammensetning:

· Tre studentmedlemmer med personlige varamedlemmer, oppnevnt av studentstyret for en periode på ett år. 

· Assisterende universitetsdirektør

· Dekan fra en avdeling, oppnevnt av rektor for en periode på to år
· Vernesjef ved UiT

FUK ble opprettet den 17.10.03 i sak S 54-03. Forum for utvikling av kvalitet i utdanningen (FUK) fikk følgende mandat og arbeidsoppgaver:

· Bistå fagmiljøene og programstyrene med råd og veiledning i spørsmål knyttet til pedagogisk og teknologisk tilrettelegging av undervisning og veiledning, vurderingsmetoder og vurderingsuttrykk, samt eksamen. Dette kan skje ved at hele gruppen eller enkeltmedlemmer i gruppen deltar i drøftinger med det respektive fagmiljø eller programstyret, eller ved at gruppen formidler kontakt med interne eller eksterne fagpersoner som kan gi råd og veiledning. 

· Gi anbefalinger til universitetsstyret i valg av årlige satsningsfelt for økt kvalitet i utdanningen, herunder vurdering og anbefaling av konkrete tiltak. Gruppen skal også i ettertid vurdere om og i hvilken grad tiltakene resulterte i bedre kvalitet på det aktuelle området. 

· Gi uttalelse til universitetsstyret om mulig eller identifiserbar kvalitetssvikt på bakgrunn av kvalitetssikringssystemets årsrapport, og foreslå tiltak som kan iverksettes for å utbedre kvalitetssvikt. 

· I forbindelse med behandlingen av årsrapporten foreslå overfor universitetsstyret eventuell ekstern eller intern evaluering av utdanningsprogram eller enkeltemner. Evalueringen kan være knyttet til relevans og kvalitet på studieplanen, selve undervisningen, veiledningen og oppfølgingen av studenter, eller eksamenssystemet (eksamensformer, eksamensoppgaver, sensurordning, bruk av ny karakterskala etc.).
FUK fikk følgende sammensetning: 

· To studentrepresentanter, oppnevnt av studentstyret 

· Fire vitenskapelige ansatte, oppnevnt av universitetsdirektøren i samråd med rektor 

· En midlertidig vitenskapelig ansatt, oppnevnt av universitetsdirektøren i samråd med rektor 

Universitetsdirektørens vurderinger

LMU

Universitets- og høgskoleoven slår fast at institusjonen skal ha et læringsmiljøutvalg som skal bidra til at bestemmelsene i § 4-3 første og annet ledd blir gjennomført. Det er lovfestet at utvalget også skal delta i planleggingen av tiltak vedrørende læringsmiljø, og nøye følge utviklingen i spørsmål som angår studentenes sikkerhet og velferd. Læringsmiljøutvalgets oppgaver samsvarer langt på veg med de oppgaver Arbeidsmiljøutvalget har overfor de ansatte. Arbeidstilsynet fører tilsyn med læringsmiljøarbeidet, på samme måte som det er tilsynsorgan for arbeidsmiljøarbeidet ved institusjonen. Loven åpner for at styret også kan tillegge utvalget andre oppgaver. Styret ved UiT har gitt LMU i oppdrag å føre tilsyn med at tiltakene som er nedfelt i Handlingsplanen for studenter med funksjonsnedsettelser blir fulgt opp. 

En utvidelse av LMUs mandat forutsetter at LMU fortsatt må ha de lovpålagte oppgavene.  LMUs nåværende mandat må derfor videreføres. Da LMU ble opprettet i 2003, ble det presisert at begrepet læringsmiljø i uh-loven ikke rettet seg mot undervisningsvirksomheten ved universitetet, men mer mot rammene for studentenes studier ved universitetet, herunder studentvelferd og de psykiske og fysiske studieforholdene. Det ble den gangen slått fast at læringsmiljøutvalget ikke skulle gis ansvaret for å følge med i studierelaterte forhold, som for eksempel eksamen, undervisningstilbudet, pedagogisk opplegg og progresjon i studiet. Det ble presisert at dette i hovedsak er fagavdelingenes ansvarsområder og at disse forholdene ville bli fulgt opp gjennom kvalitetssikringssystemet. Evalueringskomiteens forslag var imidlertid at LMU i noen grad bør tillegges slike oppgaver. Loven setter ikke noen begrensninger i så måte. Selv om utvalget nå eventuelt skal gis flere oppgaver enn de som følger av loven, er det etter vår vurdering likevel viktig at disse oppgavene er begrenset, slik at fokus mot kjerneansvarsområdene ikke blir utydelige. 

FUK

Kvalitetsreformen stilte krav om nye veilednings-, undervisnings- og eksamensformer. Et eget kvalitetssikringssystem for utdanningen skulle utarbeides og implementeres ved institusjonen. UiT hadde ikke et sterkt universitetspedagogisk miljø. Opprettelsen av FUK var i hovedsak et forsøk på å styrke rådgivnings- og veiledningsfunksjonene overfor fagmiljøene, og støtte opp om administrasjonens arbeid med utformingen av kvalitetssikringssystemet og implementeringen av dette. Fagmiljøene har i svært liten grad kontaktet utvalget for å søke hjelp og støtte, slik det var intendert. Og etter at kvalitetssikringssystemet var implementert og godkjent av NOKUT, og kvalitetssikringsarbeidet var godt implementert ved avdelingene og forankret i universitetsstyret gjennom den årlige utdanningsmeldinga, er også administrasjonens behov for utvalget langt mindre. 
De universitetspedagogiske veiledningsfunksjonene er det imidlertid ikke naturlig å legge til LMU, men til et fagmiljø som har slik kompetanse. 
Det har lenge vært behov for å styrke og nyorientere universitetspedagogisk seminar (UPS). Organisering og innhold i UPS er ikke gjennomgått og fornyet på bakgrunn av kvalitetsreformen i norsk høgre utdanning. Det er dessuten behov for, og etterspørsel etter, praktisk veiledning i det daglige undervisnings- og veiledningsarbeidet i fagmiljøene.  De totale ressursene UiT har knyttet til universitetspedagogikk, inklusive IKT i undervisningen, bør dessuten brukes på en mer koordinert måte. Kompetansen innenfor disse områdene er spredt og ressursene er få. Målet må være å fornye og samtidig styrke den universitetspedagogiske skolering og veiledning som tilbys det vitenskapelige personalet. Dette behovet omtales også i siste utdanningsmelding (kap. 10). I to av årets styringssignaler fra universitetsstyret heter det: ”Det universitetspedagogiske tilbudet både til den enkelte underviser og til hele fagmiljø skal fornyes og styrkes. Universitetspedagogisk seminars innhold og struktur skal fornyes, de universitetspedagogiske støttetjenestene skal styrkes og det pedagogiske utviklingsarbeidet i fagmiljøene skal fremmes.” I årets budsjettfordeling er det satt av midler til en økonomisk styrking av den universitetspedagogiske virksomheten.
Det samfunnsvitenskapelige fakultet (SV-fak), der dagens universitetspedagogiske seminar er forankret, har utarbeidet forslag til en modell med sikte på å styrke den pedagogiske basiskompetansen for de ansatte i vitenskapelige stillinger samtidig som kurs- og rådgivningsfunksjonen overfor fagmiljøene kan styrkes. Modellen har nå vært på intern høring ved enhetene. Universitetsstyret vil få saken på bordet i juni. Da vil også bruken av midlene som er avsatt, bli nærmere avklart. De fleste av FUKs oppgaver i henhold til mandatet hører inn under en styrket universitetspedagogisk tjeneste.
Universitetsdirektøren deler LMUs og FUKs vurderinger og anbefaler universitetsstyret å gi LMU et noe utvidet mandat jamfør det foreliggende forslaget, samt utvide utvalget med to medlemmer, en fra gruppen vitenskapelige ansatte og en studentrepresentant.
Sammensetning av LMU
Som følge av den foreslåtte endringen, vil universitetsdirektøren anbefale en noe endret sammensetning av utvalget. Det er, som følge av et utvidet mandat som også omfatter kvalitetssikring og kvalitetsutvikling av læringsmiljøet og studiene, naturlig at forsknings- og studiedirektøren blir universitetsdirektørens representant i utvalget. Til nå har det vært assisterende universitetsdirektør. En slik endring vil for øvrig være i tråd med den sammensetningen av LMU som de andre universitetene har. Universitetsdirektøren ønsker at den øverste administrative ledelsen ved fakultetene skal være representert i utvalget. Fakultetsdirektørene har godt kjennskap både til infrastruktur, økonomiske, faglige og utdanningsmessige sidene sett fra et avdelingsståsted. Universitetsdirektøren foreslår derfor at en fakultetsdirektør erstatter vernesjefen. LMUs sekretærer kan ha et administrativt samarbeid med vernesjefen og avklare saker av felles interesse, uten at et slikt samarbeid gjør det nødvendig med en plass i selve utvalget. Det er videre ønskelig at en dekan fra en av avdelingene fortsatt er medlem. LMUs og FUKs anbefalinger om at en av de ansattes representanter må ha universitetspedagogisk kompetanse, støttes.

Da LMU ble opprettet i 2003, ble det drøftet om SiTø burde være representert i LMU. Det ble imidlertid den gang slått fast at LMU kun skal bestå av studenter og ansatte ved institusjonen, jfr departementets presisering i brev av 3.10.02. SiTø har hatt anledning til å møte med observatør, og har i den senere tid møtt med en representant fra Studentenes rådgivningstjeneste. 
LMU er det eneste utvalget ved universitetene der studenter og ansatte har lik representasjon og der ledervervet vekselvis er tillagt studentene og de ansatte. Dette betyr at LMU er et organ der studentene kan ha stor innflytelse. Imidlertid er erfaringen fra de fleste lærestedene at studentenes engasjement i læringsmiljøarbeid kunne med fordel ha vært større. En måte å bøte på dette er å få til større kontinuitet blant studentrepresentantene. Dette kan gjøres ved at studentstyret i større grad gjenvelger medlemmer til denne type verv. Videre kan det være hensiktsmessig ikke å skifte ut alle medlemmene samtidig, slik tilfelle er i dag. Universitetsdirektøren vil derfor foreslå at to av studentrepresentantene har en funksjonstid som følger studieåret, mens de to andre følger kalenderåret. Dette vil bidra til overføring av erfaring innad i studentgruppen. To av studentrepresentantene som oppnevnes fra august 2007 vil som følge av dette få en funksjonstid på 1,5 år. Funksjonsperioden vil for disse bli fra 15.08.07 til og med 31.12.08. Oppnevninga vil deretter gjelde for ett år. De to andre medlemmene vil ha en funksjonstid fra 15.08.07 til 15.06.08. 
Sekretæransvaret bør fortsatt ligge i Forsknings- og studieavdelinga og Teknisk avdeling, fordi det er disse avdelingene som er ansvarlig for oppfølgingen av de ansvarsområder som ligger til læringsmiljøutvalget. Det er svært nyttig at sekretariatet er representert med en person som kjenner universitets bygg, anlegg og tekniske innretninger meget godt. Samarbeidet mellom Forsknings- og studieavdelinga og Teknisk avdeling i sekretariatet har så langt fungert godt.
Forslag til 
vedtak:

1. Forum for utvikling av kvalitet i utdanningen (FUK) legges ned fra dags dato.
2.  Læringsmiljøutvalgets mandat ved UiT fra og med studieåret 2007-2008 er:

· Bidra til at første og andre ledd i lov om universitet og høyskoler § 4-3 blir gjennomført.
· Delta i planleggingen av tiltak for å sikre og videreutvikle kvaliteten i læringsmiljøet og i studiene, og følge utviklingen i spørsmål som angår studentenes sikkerhet, velferd og læringssituasjon.

· Føre tilsyn med UiTs oppfølging av "Handlingsplan for studenter med funksjonsnedsettelse".

3. Læringmiljøutvalget skal fra og med studieåret 2007-2008 ha følgende sammensetning: 

· Fire studentmedlemmer med personlige varamedlemmer, oppnevnt av studentstyret NSU-Tromsø for en periode på et år. To av medlemmenes funksjonsperiode følger kalenderåret, mens de andre to følger studieåret. 
· Dekan ved en avdeling oppnevnt av rektor for en periode på to år

· Fakultetsdirektør ved en avdeling oppnevnt av universitetsdirektøren for en periode på to år

· En vitenskapelig ansatt med universitetspedagogisk kompetanse oppnevnt av rektor for en periode på to år
· Forsknings- og studiedirektøren 
Tromsø, 16.04.2007

